CELEX: C2005/182/56
Language: el
Date: 2005-07-23 00:00:00
Title: υπόθεση C-219/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 18 Μαΐου 2005

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/32
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 18 Μαΐου 2005
   (υπόθεση C-219/05)
   (2005/C 182/56)
   Γλώσσα διαδικασίας: η ισπανική
   Η Επιτροπή των Ευρωπαϊκών Κοινοτήτων, εκπροσωπούμενη από τον D. Recchia και τους J. Rivas-Andrés και J. Gutiérrez Gisbert, δικηγόρους, με τόπο επιδόσεως στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου της Ισπανίας.
   Η προσφεύγουσα ζητεί από το Δικαστήριο:
   
               1.
            
            
               να αναγνωρίσει ότι το Βασίλειο της Ισπανίας, παραλείποντας να υποβάλει τα αστικά λύματα της Sueca, των προαστίων της και ορισμένων δήμων της La Ribera (Βαλένθια) σε κατάλληλη επεξεργασία πριν από τη διοχέτευσή τους σε περιοχή που έχει χαρακτηριστεί ως ευαίσθητη ζώνη, παρέβη τις υποχρεώσεις που υπέχει από τα άρθρα 3, 4 και 5, παράγραφος 2, της οδηγίας 91/271/ΕΟΚ (1) του Συμβουλίου, της 21ης Μαΐου 1991, για την επεξεργασία των αστικών λυμάτων,
            
         
               2.
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα:
   
               —
            
            
               Παράβαση των υποχρεώσεων που υπέχει το Βασίλειο της Ισπανίας από το άρθρο 3 της ως άνω οδηγίας: Σύμφωνα με το άρθρο αυτό, τα κράτη μέλη μεριμνούν ώστε όλοι οι οικισμοί ισοδύναμου πληθυσμού άνω των 10 000 ατόμων να διαθέτουν δίκτυα αποχετεύσεως το αργότερο έως τις 31 Δεκεμβρίου 1998, όταν η απόρριψη των αστικών λυμάτων πραγματοποιείται σε ύδατα υποδοχής που θεωρούνται «ευαίσθητες ζώνες». Τόσο ο οικισμός της Sueca όσο και το μεγαλύτερο μέρος των οικισμών της περιοχής της La Ribera στην επαρχία της Βαλένθια, έχουν ισοδύναμο πληθυσμό άνω των 10 000 ατόμων και η απόρριψη των λυμάτων τους πραγματοποιείται σε περιοχή που έχει χαρακτηριστεί «ευαίσθητη ζώνη». Εντούτοις, ακόμη δεν έχουν εγκατασταθεί δίκτυα αποχετεύσεως για όλα τα λύματα των οικισμών αυτών.
            
         
               —
            
            
               Παράβαση των υποχρεώσεων που υπέχει το Βασίλειο της Ισπανίας από τα άρθρα 4 και 5 της ίδιας οδηγίας: Τα δύο αυτά άρθρα επιβάλλουν την υποβολή των λυμάτων σε επεξεργασία αυστηρότερη της δευτεροβάθμιας όταν προέρχονται από οικισμούς άνω των 10 000 κατοίκων και διοχετεύονται σε ευαίσθητες ζώνες το αργότερο έως τις 31 Δεκεμβρίου 1998. Εντούτοις, δεν υποβάλλεται όλα τα λύματα της Sueca σε επεξεργασία αυστηρότερη της δευτεροβάθμιας πριν από τη διοχέτευσή του σε ευαίσθητη ζώνη της θάλασσας. Επίσης, δεν υποβάλλονται σε κατάλληλη επεξεργασία πριν από τη διοχέτευσή τους στην ίδια ευαίσθητη ζώνη το μεγαλύτερο μέρος των λυμάτων των οικισμών της περιοχής La Ribera. Τα παράκτια προάστια της Sueca (El Perelló, Les Palmeres, Mareny de Barraquetes, Playa del Rey και Boga de Mar), με πληθυσμό κατά τη θερινή περίοδο 37 000 - 51 000 ατόμων, υποβάλλουν τα λύματά τους σε δευτεροβάθμια μόνον επεξεργασία πριν από την απόρριψή τους στην ίδια ευαίσθητη ζώνη.
            
         
      (1)  ΕΕ L 135 της 30.5.1991, σ. 40.